Okresná prokuratúra Veľký Krtíš 
Banícka 3, 990 80 Veľký Krtíš

Sp. zn. : Pv 465/14/6610	Veľký Krtíš, 6.10.2014
EEČ : 2-50-75-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Veľký Krtíš
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému úradu, odboru všeobecnej vnútornej správy XXXXX,

v trestnej veci pre prečin nebezpečného vyhrážania podľa § 360 ods. 1, 2 písm. a, b Tr. zák., ktorého sa mal dopustiť obvinený na tom skutkovom základe, že
- dňa 17.06.2014 okolo 22.00 h v rodinnom dome č. XXXXX v obci XXXXX pod vplyvom alkoholu najskôr verbálne napádal svoju matku XXXXX, nar. XXXXX, hodil do nej plastovú misku, následne ju touto miskou udrel do oblasti tváre, čím menovanej spôsobil tržnú ranku v okolí ľavého oka bez PN, poškodená zo strachu pred obvineným utiekla na ulicu pred rodinný dom, obvinený ju dobehol, udrel otvorenou dlaňou do oblasti tváre, potom ako sa opäť vrátili do domu sa obvinený zaháňal na poškodenú zaváraninovým pohárom a opakovane sa jej vyhrážal zabitím, 

pretože výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom proti občianskemu spolunažívaniu podľa § 49 ods. 1 písm. d zák. č. 372/1990 Zb. o priestupkoch v znení zmien.

Odôvodnenie:
Uznesením povereného príslušníka Obvodného oddelenia PZ XXXXX z 22.08.2014 pod sp. zn. XXXXX bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin nebezpečného vyhrážania podľa § 360 ods. 1, 2 písm. a, b Tr. zák. na skutkovom základe uvedenom v citovanom uznesení o vznesení obvinenia.  
 
	Dňa 03. 10. 2014 predložil  vo veci konajúci vyšetrovateľ PZ na tunajšiu okresnú prokuratúru príslušný spisový materiál spolu s návrhom na postúpenie veci podľa § 214 ods. 1 Tr. por., nakoľko zabezpečil nasledovný dôkazný materiál, ktorý tento postup odôvodňuje. 

	Obvinený XXXXX vo veci odoprel vypovedať. 

	Poškodená XXXXX je matkou obvineného. Táto s poukazom na príbuzenský vzťah s obvineným odmietla vo veci vypovedať. 

	Svedkyňa XXXXX je sestrou obvineného. Táto rovnako, s poukazom na príbuzenský vzťah k obvinenému, vo veci nevypovedala. 

	Z pripojenej lekárskej správy vyplýva, že poškodenej XXXXX v inkriminovaný deň bola spôsobená malá ranka pri ľavom oku s dobou liečby do 5 dní, bez PN. Obvinený nemá záznam v registri trestov. 

	Podľa § 360 ods. 1, 2 písm. a, b Tr. zák. prečinu nebezpečného vyhrážania sa dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a taký čin spácha závažnejším spôsobom konania a na chránenej osobe.         
     
Podľa § 214 ods. 1 Tr. por. prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom, alebo iným správnym deliktom, alebo by mohol byť prejednaný v disciplinárnom konaní. 

Trestné stíhanie proti obvinenému XXXXX bolo vedené na základe vlastných zistení príslušníkov polície. Na základe predloženého spisového materiálu je zrejmé, že poškodená XXXXX trestné oznámenie vo veci nepodávala. Obvinený využil svoje zákonné právo a k veci sa odmietol vyjadriť. Poškodená XXXXX, ako aj svedkyňa XXXXX s poukazom na príbuzenský vzťah s obvineným rovnako vo veci nevypovedali. Skutočnosti, ktoré boli zistené pred začatím trestného stíhania a vznesením obvinenia XXXXX, tento postup povereného príslušníka PZ odôvodňovali. V priebehu prípravného konania však všetky vypočuté osoby odopreli vypovedať. Som potom toho názoru, že obvinený sa dopustil určitého protispoločenského konania, ktoré však s poukazom na existujúcu dôkaznú situáciu možno posúdiť len ako priestupok proti občianskemu spolunažívaniu podľa § 49 ods. 1 písm. d zák. č. 372/1990 Zb. o priestupkoch v znení zmien, na ktorého prejednanie je ako správny orgán vecne a miestne príslušný Okresný úrad, odbor všeobecnej vnútornej správy vo XXXXX. 

	Vzhľadom k horeuvedenému som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Maslíková
prokurátorka